རྒྱ་ནག་གཞུང་གིས་འགྲོ་འདུག་བདེ་རུ་གཏོང་བཞིན་ཡོད་པ་དེ་མི་མང་གི་འགྲོ་འདུག་བདེ་རུ་གཏོང་ཆེད་རེད་དམ།ཡང་ན་གནད་དོན་གཞན་ཞིག་གི་ཆེད་དུ་རེད་ཟེར་ན།དཔེར་ན་མེ་འཁོར་ལྕགས་ལམ་བཟོས་པ་དེས་ཡུལ་སྐོར་སྤྲོ་འཆམ་པ་མང་དུ་འགྲོ་བ་དང་།རྒྱལ་ཁབ་ཀྱི་འཛིན་སྐྱོང་སྟབས་བདེ་རུ་གཏོང་བ།དམག་མི་དབོར་འདྲེན་བྱེད་པ་སོགས་དམིགས་ཡུལ་མང་པོ་ཡོད་རྒྱུ་རེད།འགྲོ་སོང་ཕོན་ཆེན་བཏང་དུས་དམིགས་ཡུལ་གཅིག་རང་ཆགས་ཀྱི་མ་རེད།ཡིན་ནའང་།ང་ཚོས་དེའི་ནང་ནས་གཅིག་ག་རེ་ཤེས་ཀྱི་ཡོད་པ་རེད་ལབ་ན།མེ་འཁོར་ལྕགས་ལམ་བཟོས་ཏེ་གཏེར་ཁ་སྔོག་འདོན་ཤུགས་ཆེ་རུ་གཏོང་ཐུབ་པ་དང་ཁེ་བཟང་ཆེ་རུ་འགྲོ་ཡི་ཡོད་པ་རེད།གང་ཡིན་ཟེར་ན།གཏེར་ཁ་སྔོག་འདོན་གྱི་ཁེ་བཟང་མང་ཤོས་དེ་དབོར་འདྲེན་ནས་ཡོང་གི་ཡོད་པ་དང་།དབོར་འདྲེན་ཡག་པོ་མེད་ན་འགྲོ་སོང་ཆེན་པོ་ཆགས་ཏེ་ཁེ་བཟང་ཞེ་དྲགས་མེད་པར་བརྟེན།བོད་ལ་མེ་འཁོར་ལྕགས་ལམ་བཟོས་རྗེས་བོད་ནས་བསྔོགས་པའི་གཏེར་ཁ་རྣམས་ལམ་སང་རྒྱ་ནག་ནང་དབོར་འདྲེན་བྱེད་ཐུབ་ཀྱི་ཡོད་པ་དང་།གཏེར་ཁ་སྔོག་འདོན་ཤུགས་ཆེན་བྱེད་ཀྱི་ཡོད་པ་དེས་ཁོར་ཡུག་ལ་རང་བཞིན་གྱིས་དོ་ཕོག་ཡོང་གི་ཡོད་པ་རེད།